text: [{"text_idx": "#000004", "text": "Waraanni Mootummaa Liibiyaa beekamtii UN qabu ibsa Khamiisa har\u2019aa baaseen, magaalaa Triipoolii fi naannawa isii guutitti hidhattoota Khaliifaa Haftaar harkaa baasuu beeksise. Waraanni Jeneraal Khaliifaa Haftaar gama isaatiin akka himetti, loltoonni isaa naannawa magaalaa Triipolii keessaa bahuun, naannawa too\u2019annaa isaa jala jiru kan biroo keessa maandheffatuu ibse."}, {"text_idx": "#000005", "text": "Waraanni Khaliifaa Haftaar kan Emreets, Rashiyaa fi Masriin deeggaramu magaalaa guddoo Liibiyaa Triipolii, mootummaa beekamtii UN qabu harkaa baafachuuf lola hamaa geggeessaa ture. Haata\u2019u malee mootummaan biyyattii deeggarsa waraana Turkiyaa irraa argateen loltoota Haftaar irra aanuun, nannoolee heddu deebisee to\u2019achuu danda\u2019ee jira. Haaluma kanaan Arba\u2019aa kaleessaatis buufanni Xiyyaara Triipoolii bara 2014 irraa jalqabee hidhattoota Haftaar jala ture, guutumaan guututti to\u2019annaa waraana mootummaa jala galuu gabaafame."}, {"text_idx": "#000006", "text": "Haata\u2019u malee magaalaa Sirti dabalatee naannoleen Liibiyaa gama bahaa fi Kibbaatiin Galaana Meedrtraaniyaan daangessan fi oomisha boba\u2019aatiin beekkaman, ammas too\u2019annaa loltoota Khaliifaa Haftaar jala jiraatuu odeeyfannoon ni addeessa."}]